b'\n_START_ARTICLE_\nLatvijos nacionalinis teatras\n_START_SECTION_\nIstorija\n_START_PARAGRAPH_\nEklekti\xc5\xa1ko stiliaus teatro pastatas buvo pastatytas 1902 m., tapo vienu pra\xc5\xa1matniausi\xc5\xb3 ne tik bulvar\xc5\xb3 \xc5\xbeiede, bet ir visoje Rygoje. Statyboms vadovavo architektas Augustas Reinbergas, darbus vykd\xc4\x97 latvi\xc5\xb3 verslininko Kri\xc5\xa1janio Kergalvio statybininkai. Nuo statybos prad\xc5\xbeios buvo suplanuotos naujov\xc4\x97s: elektros ap\xc5\xa1vietimas, ventiliacin\xc4\x97 sistema. Teatr\xc4\x85 atidar\xc4\x97 1902 m. rugs\xc4\x97jo 14 d. \xd0\x90. Ostrovskio pastatymu \xe2\x80\x9eSnieguol\xc4\x97\xe2\x80\x9c._NEWLINE_I\xc5\xa1 prad\xc5\xbei\xc5\xb3 jis vadinosi Antrasis miesto, arba Rus\xc5\xb3 teatras. Anks\xc4\x8diau pastatytas buvo Pirmasis miesto, arba Vokie\xc4\x8di\xc5\xb3 teatras, v\xc4\x97liau tap\xc4\x99s Latvijos nacionaline opera. Rus\xc5\xb3 teatre vaidino rus\xc5\xb3 aktori\xc5\xb3 trup\xc4\x97, gyvavusi iki Pirmojo pasaulinio karo. Po 1918 m. lapkri\xc4\x8dio 18 d. teatro scenoje paskelbtos Latvijos valstyb\xc4\x97s, netrukus teatras buvo perduotas latvi\xc5\xb3 trupei. Tai \xc4\xafvyko 1919 m. vasario 23 d., ir jis kuriam laikui tapo tarybin\xc4\x97s Latvijos darbo teatru. Lapkri\xc4\x8dio 30 d. patvirtintas Latvijos nacionalinis teatras. \xc4\x8cia vyko pirm\xc5\xb3j\xc5\xb3 latvi\xc5\xa1k\xc5\xb3 pjesi\xc5\xb3 premjeros, buvo statomi klasik\xc5\xb3 k\xc5\xabriniai._NEWLINE_1921 m. teatro vadovu tapo Janis Rainis. Nuo 1932 m. teatre 2 metus pjeses stat\xc4\x97 garsus rus\xc5\xb3 re\xc5\xbeisierius Michailas \xc4\x8cechovas._NEWLINE_1935 m. teatro scenoje buvo sumontuotas sceninis diskas, veik\xc4\x99s iki 2002 m._NEWLINE_1940 m. prasid\xc4\x97jo tarybinis laikotarpis, teatras pavadintas Latvijos TSR dramos teatru. _NEWLINE_Vokie\xc4\x8di\xc5\xb3 okupacijos metais per Antr\xc4\x85j\xc4\xaf pasaulin\xc4\xaf kar\xc4\x85 veik\xc4\x97 Rygos dramos teatras, kuriam vadovavo re\xc5\xbeisierius Alfredas Amtmanis-Briedytis._NEWLINE_1955 m. pastatyta garsi dramaturgo R\xc5\xabdolfo Blaumanio pjes\xc4\x97 \xe2\x80\x9eSiuv\xc4\x97j\xc5\xb3 dienos Silma\xc4\x8diuose\xe2\x80\x9c (Skroderdienas Silma\xc4\x8dos), v\xc4\x97liau de\xc5\xa1imtme\xc4\x8dius traukusi pilnas sales \xc5\xbei\xc5\xabrov\xc5\xb3 ir kasmet prie\xc5\xa1 Jonines baigdavusi eilin\xc4\xaf teatro sezon\xc4\x85. 1966 m. vyriausiuoju teatro re\xc5\xbeisieriumi prad\xc4\x97jo dirbti Alfredas Jaunu\xc5\xa1anas._NEWLINE_1988 m. lapkri\xc4\x8dio 17 d. gr\xc4\x85\xc5\xbeintas ankstesnis pavadinimas \xe2\x80\x93 Latvijos nacionalinis teatras, o jo scenoje jau kit\xc4\x85 dien\xc4\x85, lapkri\xc4\x8dio 18 d., buvo pamin\xc4\x97tas Latvijos nepriklausomyb\xc4\x97s 70-metis._NEWLINE_2002\xe2\x80\x932004 m. vyko teatro r\xc5\xabm\xc5\xb3 kapitalinis remontas, spektakliai buvo i\xc5\xa1kelti \xc4\xaf Dail\xc4\x97s teatro Ma\xc5\xbe\xc4\x85j\xc4\x85 sal\xc4\x99, VEF kult\xc5\xabros r\xc5\xabmus, kitas vietas. 2017 m. padid\xc4\x97jo teatro plotas, atidarius naujos sal\xc4\x97s priestat\xc4\x85._NEWLINE_2018 m. duomenimis, trup\xc4\x97je dirbo  50 aktori\xc5\xb3, 22 laisvai samdomi aktoriai, 16 re\xc5\xbeisieri\xc5\xb3.'